Ana Soklič

Ana Soklič (født 10. april 1984 i Savica i Slovenia) er en slovensk sanger og låtskriver. I 2019 vant hun to priser under den slovenske musikkfestivalen Slovenska popevka, og i 2020 vant hun musikkonkurransen EMA med sagen «Voda». Gjennom seieren skulle hun ha representert Slovenia i Eurovision Song Contest 2020 i Rotterdam i Nederland. 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020. Hun representerte Slovenia i Eurovision Song Contest 2021 med låten «Amen».

Bakgrunn 
Soklič er født i 1984 i Savica i nordvestre Slovenia. Hun har drevet med musikk siden tidlig i tenårene og aktivt og fra hun var 17 år gammel. Hun studerte opera solosang med den slovenske sopranen Alenka Dernač Bunta, og tok senere sangtimer med sangeren Darja Švajger og sangpedagogen Natasa Nahtigal. I 2012 deltok hun i talentkonkurransen X Factor Slovenija, der hun endte på femteplass.

Hun har sunget med Harlem Gospel Choir, og hun har turnert i Slovenia samt byer over hele Europa, blant andre Berlin, München, Milano, Stockholm, Wien og Zagreb. Hun har også deltatt i flere konkurranser, blant annet musikkfestivalen Slovenska popevka, og hun ble for alvor kjent i Slovenia da hun deltok i sangkonkurransen EMA. I 2019 vant hun to priser under Slovenska popevka, i klassene «beste opptreden» og «beste sang».

I 2020 vant hun EMA med sangen «Voda», som hun har skrevet selv sammen med Bojan Simončič. Sangen fikk 54 prosent av stemmene i den avgjørende duellen. Med seieren i konkurransen skulle hun ha vært Slovenias representant i Eurovision Song Contest 2020 i Rotterdam i Nederland. På grunn av koronavirusutbruddet i Europa vinteren 2020 så EBU seg nødt til å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19. I stedet besluttet den slovenske kringkasteren RTVSLO at hun skulle få representere landet i Eurovision Song Contest 2021. Hun deltok i semifinale 1 tirsdag 18. mai 2021 med låten «Amen», men kvalifiserte seg ikke til finalen.

Soklič synger innen sjangre som blues, soul, gospel, jazz og pop, og hun er inspirert av artister som Aretha Franklin, Joni Mitchell, Ray Charles, Annie Lennox, Nina Simone og Tina Turner.

Diskografi

Singler 

 2004 – «If You»
 2007 – «Oče (Father)»
 2013 – «Naj muzika igra»
 2019 – «Temni svet»
 2020 – «Voda»
2021 – «Amen»

Referanser

Eksterne lenker 
 
 
 
 

 
 
 

 
 

Deltakere i Eurovision Song Contest 2020
Deltakere i Eurovision Song Contest 2021
Slovenske sangere